Нови завјет (Караџић) / Јудина
Саборна посланица светога апостола Јуде.

1. Од Јуде, Исуса Христа слуге, а брата Јаковљева, званима, који су освећени Богом оцем и одржани Исусом Христом:

2. Милост и мир и љубав да вам се умножи.

3. Љубазни! старајући се једнако да вам пишем за опште ваше спасеније, би ми потребно да вам пишем молећи да се борите за праведну вјеру, која је један пут дана светима.

4. Јер се увукоше неки безбожни људи, који су давно одређени на ово суђење, и Бога нашега благодат претварају у нечистоту, и јединога господара Бога и Господа нашега Исуса Христа одричу се.

5. Али ћу вам напоменути, кад и ви знате ово један пут, да Господ избави народ из земље Мисирске, по том погуби оне који не вјероваше.

6. И анђеле који не одржаше својега старјешинства него оставише свој стан чува у вјечнијем оковима под мраком за суд великога дана.

7. Као што и Содом и Гомор, и околни њихови градови, који су се прокурвали онако као и они, и ходили за другијем месом, поставише се за углед и муче се у вјечном огњу:

8. Тако дакле и ови што сањајући тијело погане, а поглаварства се одричу, и на славу хуле.

9. А Михаило Аранђел, кад се препираше с ђаволом и говораше за Мојсијево тијело, не смијаше проклета суда да изговори, него рече: Господ нека ти запријети.

10. А ови хуле на оно што не знаду; а што знаду по природи као неразумна животиња, у оном се распадају.

11. Тешко њима! јер путем Каиновијем пођоше, и у пријевару Валаамове плате падоше, и у буни Кореовој изгибоше.

12. Ово су они што погане ваше милостиње једући с вама без страха и гојећи се; облаци безводни, које вјетрови преносе; јесенска дрвета неродљива, која су двапут умрла и из коријена ишчупана;

13. Бијесни валови морски, који се пјене својијем срамотама; звијезде лажне, којима се чува мрак вјечне таме.

14. Али и за оваке пророкова Енох, седми од Адама, говорећи: Гле, иде Господ с хиљадама светијех анђела својијех

15. Да учини суд свима, и да покара све безбожнике за сва њихова безбожна дјела којима безбожност чинише, и за све ружне ријечи њихове које безбожни грјешници говорише на њ.

16. Ово су незадовољни викачи, који по жељама својијем живе, и уста њихова говоре поносите ријечи, и за добитак гледају ко је ко.

17. А ви, љубазни, опомињте се ријечи које напријед казаше апостоли Господа нашега Исуса Христа,

18. Јер вам казаше да ће у пошљедње вријеме постати ругачи, који ће ходити по својијем жељама и безбожностима.

19. Ово су они што се одвајају (од јединости вјере), и јесу тјелесни, који духа немају.

20. А ви, љубазни, назиђујте се својом светом вјером и молите се Богу Духом светијем.

21. И сами себе држите у љубави Божијој, чекајући милости Господа нашега Исуса Христа за живот вјечни.

22. И тако разликујући једне милујте,

23. А једне страхом избављајте и из огња вадите; а карајте са страхом, мрзећи и на хаљину опогањену од тијела.

24. А ономе који вас може сачувати без гријеха и без мане, и поставити праве пред славом својом у радости,

25. Јединоме премудроме Богу и спасу нашему, кроз Исуса Христа Господа нашега, слава и величанство, држава и власт прије свију вијекова и сад и у све вијекове. Амин.

Повезане странице: Свето писмо

Свето писмо
Нови завјет (Караџић)